**ΕΣΩΤΕΡΙΚΟΣ ΚΑΝΟΝΙΣΜΟΣ ΛΕΙΤΟΥΡΓΙΑΣ**

**1ΟΥ ΓΕΝΙΚΟΥ ΛΥΚΕΙΟΥ ΠΕΒΕΖΑΣ**

|  |
| --- |
| **ΤΑΥΤΟΤΗΤΑ ΣΧΟΛΕΙΟΥ** |
| 1ο ΓΕΝΙΚΟ ΛΥΚΕΙΟ ΠΡΕΒΕΖΑΣ | Διεύθυνση: Δ.Δ.Ε. Πρέβεζας |
| Κωδικός Σχολείου: 4051010 |

|  |
| --- |
| **ΣΤΟΙΧΕΙΑ** |
| Έδρα του Σχολείου (Διεύθυνση) | Στησιχόρου 6, 48 100 Πρέβεζα |
| Τηλέφωνο | 2682022302 | e-mail | mail@1lyk-prevez.pre.sch.gr |
|  |  | Ιστοσελίδα | http://1st High School of Preveza |
| Διευθυντής Σχολικής Μονάδας | Ντέντες Ηλίας, Ηλεκτρονικός ΠΕ84 Οικονομολόγος ΠΕ80 |
| Υποδιευθύντρια | Γιώτη Τσουμάνη Όλγα, Φιλόλογος ΠΕ02 |
| Πρόεδρος Συλλόγου Γονέων/Κηδεμόνων | Πάτσης Σωτήριος |

ΠΕΡΙΕΧΟΜΕΝΑ:

[**Πρόλογος 3**](#_Toc64924687)

[**Α. Λειτουργία Σχολείου 4**](#_Toc64924688)

[**Β. Ενημέρωση για ζητήματα υγείας 4**](#_Toc64924689)

[**Γ. Φοίτηση μαθητών 5**](#_Toc64924690)

[**Δ. Συμπεριφορά 6**](#_Toc64924691)

[**Ε. Κινητά τηλέφωνα – χρήση ηλεκτρονικών συσκευών στο σχολείο 8**](#_Toc64924692)

[**Ζ. Εκδρομές – Περίπατοι 9**](#_Toc64924693)

**Η. Ενημέρωση Γονέων - Συνεργασία με τους Εκπαιδευτικούς……………………………………………9**

**Θ. Σύλλογος Γονέων και Κηδεμόνων…………………………………………………………………………………**[**9**](#_Toc64924694)

[**Πρόλογος**](#_top)

Με τον όρο «Κανονισμός λειτουργίας σχολείου» δηλώνεται το σύνολο των κανόνων που διέπουν τη λειτουργία του σχολείου και αφορούν σε εκπαιδευτικούς, μαθητές και γονείς/κηδεμόνες και στις μεταξύ τους σχέσεις. Ο «Κανονισμός λειτουργίας σχολείου» αποτελεί την απαραίτητη προϋπόθεση για την ομαλή και απρόσκοπτη υλοποίηση του εκπαιδευτικού έργου, καθώς και την αρμονική συνεργασία των μελών της σχολικής κοινότητας, μέσα σε κλίμα σεβασμού και κατανόησης.

Οι δύσκολες συνθήκες και της φετινής σχολικής χρονιάς απαιτούν την προσαρμογή των κανόνων λειτουργίας του σχολείου μας σύμφωνα με τους μη φιλικούς προς την εκπαιδευτική διαδικασία όρους της Covid-19, αλλά και άλλων ευκόλως, σε χώρους που συγχρωτίζονται πολλά άτομα, μεταδιδόμενων νοσημάτων, που επηρεάζουν τη ζωή όλων μας.

Ως γνωστόν, η σχολική κοινότητα είναι μια οργανωμένη ομάδα με πολλές ιδιαιτερότητες των μελών που την απαρτίζουν, μια αντανάκλαση της κοινωνίας και, συγχρόνως, ο προθάλαμος για την ενήλικη ζωή των παιδιών και των εφήβων. Το σχολείο προετοιμάζει τους μαθητές για την ομαλή ένταξή τους στην κοινωνία, τη φοίτησή τους στην τριτοβάθμια εκπαίδευση και την μετέπειτα επαγγελματική πορεία τους. Πρέπει, συνεπώς, να είναι δομημένο και οργανωμένο, ώστε να εκπαιδεύει και να διαπαιδαγωγεί σύμφωνα με τις ανάγκες και τα πρότυπα της δημοκρατικής κοινωνίας. Η δημοκρατική οργάνωση και λειτουργία του σχολείου και της σχολικής κοινότητας προϋποθέτει τη θέσπιση κανόνων και ορίων, την κατανομή ρόλων και ευθυνών, την ιεράρχηση σε κλιμακωτές ομάδες.

Πρωταρχικός στόχος του σχολείου και ειδικότερα του Λυκείου, πέρα από την παροχή γνώσεων, είναι η ομαλή ένταξη του εφήβου στην κοινωνία. Ο έφηβος μαθητής έχει κατοχυρωμένα δικαιώματα και πρέπει να μπορεί να αναλαμβάνει δημιουργικές πρωτοβουλίες. Δικαιούται, επομένως, ελευθερίες, οι οποίες με τη σειρά τους θα τού εμπνέουν αισθήματα ασφάλειας, αυτοπεποίθησης και υπευθυνότητας. Από την πλευρά της η σχολική κοινότητα διατηρεί το δικαίωμα να απαιτεί από τον έφηβο μαθητή τη δέουσα συμπεριφορά, ώστε να μην διαταράσσεται η καθημερινότητά της.

Οι μαθητές του Λυκείου προσέρχονται στο σχολείο από διαφορετική αφετηρία, κουβαλώντας στις αποσκευές τους διαφορετικό πνευματικό φορτίο. Κατά την έναρξη της σχολικής ζωής η διαφορετικότητα έχει να κάνει κυρίως με τη διαφορετική οικογενειακή προέλευση. Στην πορεία καθορίζεται από το ευρύτερο κοινωνικό, φυσικό και σχολικό περιβάλλον. Η επίδραση αυτή ασκείται με πολλούς τρόπους, άμεσα και έμμεσα, συστηματικά ή διάχυτα. Γι’ αυτό πρέπει στο περιεχόμενο της σχολικής ζωής να περιλαμβάνονται τα στοιχεία και οι δραστηριότητες που καλλιεργούν στους αυριανούς πολίτες το αίσθημα της ελευθερίας, την υπευθυνότητα, με ενεργό συμμετοχή, την κοινωνική ευαισθησία και ευθύνη.

[Α. Λειτουργία Σχολείου](#_top)

Η έναρξη, η λήξη, η διάρκεια των μαθημάτων του υποχρεωτικού προγράμματος, καθώς και η διάρκεια της περιόδου των τετραμήνων «καθορίζοναι» με σχετική απόφαση του ΥΠΑΙΘΑ.

Επίσης, ο τρόπος διεξαγωγής των πανελλαδικών εξετάσεων, η οργάνωση και λειτουργία των ομάδων προσανατολισμού και τα προγράμματα σπουδών των τριών τάξεων του Ημερήσιου Γενικού Λυκείου ρυθμίζονται με υπουργικές αποφάσεις.

Οι μαθητές προσέρχονται στο Σχολείο πριν από την έναρξη των μαθημάτων και αποχωρούν με τη λήξη τους. Κατά τη διάρκεια των μαθημάτων κανείς/καμία μαθητής/-τρια δεν επιτρέπεται να απουσιάζει αδικαιολόγητα από την αίθουσα διδασκαλίας.

Σύμφωνα με την αριθμ. 131451/ΓΔ4/2020 (ΦΕΚ 4264/Β/30-09-2020 ) υπουργική απόφαση, άρθρο 2, παρ. 1, σε περίπτωση έκτακτου ή απρόβλεπτου γεγονότος, το οποίο καθιστά αδύνατη ή ιδιαιτέρως δυσχερή τη διεξαγωγή της εκπαιδευτικής διαδικασίας σε τμήμα/τμήματα ή και ολόκληρη σχολική μονάδα (για παράδειγμα, η παρεμπόδιση από οποιοδήποτε φυσικό πρόσωπο της πρόσβασης των μαθητών/τριών και/ή εκπαιδευτικών στους χώρους του σχολείου), προβλέπεται η παροχή σύγχρονης εξ αποστάσεως εκπαίδευσης από τη σχολική μονάδα, στην οποίαν οφείλουν να συμμετέχουν τόσο οι εκπαιδευτικοί όσο και οι μαθητές/τριες , με ωρολόγιο πρόγραμμα που καθορίζεται από τον Διευθυντή/τρια της σχολικής μονάδας, σύμφωνα με τις εκάστοτε ισχύουσες οδηγίες του ΥΠΑΙΘΑ.

Οι μαθητές/τριες, οι οποίοι/ες με τις πράξεις τους καθιστούν αδύνατη ή ιδιαιτέρως δυσχερή τη διεξαγωγή της εκπαιδευτικής διαδικασίας σε τμήμα/τμήματα σχολικής μονάδας ή σε ολόκληρη τη σχολική μονάδα, δεν επιτρέπεται να συμμετέχουν στη σύγχρονη εξ αποστάσεως εκπαίδευση και λαμβάνουν απουσία για όσες διδακτικές ώρες προβλέπει το ωρολόγιο πρόγραμμα της ημέρας.

Κάθε εκπαιδευτικός υποχρεούται να καταγράφει με κάθε πρόσφορο μέσο τους τίτλους της ενότητας που δίδαξε καθημερινά.

[Β. Ενημέρωση για ζητήματα υγείας](#_top)

Στο πλαίσιο της διασφάλισης της υγείας όλων ανεξαιρέτως των μελών της σχολικής κοινότητας και των οικογενειών τους εφαρμόζονται στο Λύκειο οι σχετικές οδηγίες και τα πρωτόκολλα της πολιτείας, που πρέπει να τηρούνται απαρέγκλιτα, με στόχο τον περιορισμό της διασποράς της Covid–19, αλλά και άλλων μεταδοτικών νοσημάτων εντός της κοινότητας ή/και ευρύτερα.

Ειδικότερα:

1. Η χρήση προστατευτικής μάσκας είναι προαιρετική για όλους τους μαθητές/τριες, εκπαιδευτικούς, βοηθητικό προσωπικό και επισκέπτες.
2. Κατά τη διαδικασία υποστήριξης από εκπαιδευτικό παράλληλης στήριξης, Ειδικό Βοηθητικό Προσωπικό ή Σχολικό Νοσηλευτή συστήνεται η διαφανής ολοπρόσωπη προστατευτική προσωπίδα.
3. Συχνός καθαρισμός των χεριών με χρήση νερού και σαπουνιού ή με αλκοολούχο αντισηπτικό διάλυμα, ειδικό για την προστασία από τον κορωνοϊό και όχι μόνον, το οποίο είναι διαθέσιμο σε κάθε αίθουσα αλλά και σε διάδρομους,
4. Καλός αερισμός των αιθουσών, καθαριότητα χώρων και τακτική εφαρμογή απολυμαντικού σε επιφάνειες και
5. Συστάσεις για αποφυγή επίσκεψης στο σχολείο γονέων και κηδεμόνων, όταν αυτό δεν είναι απολύτως απαραίτητο.

Τα παιδιά και οι εκπαιδευτικοί που εμφανίζουν πυρετό ή/και άλλα συμπτώματα συμβατά με τη λοίμωξη COVID-19 ή άλλη επιδημική νόσο συστήνεται να προσέρχονται στο σχολείο μετά την παρέλευση των συμπτωμάτων και με τη χρήση προστατευτικής μάσκας. Συστήνεται προς τους γονείς ο έλεγχος των παιδιών για ενδεχόμενη εμφάνιση συμπτωμάτων (πιθανώς και με θερμομέτρηση) πριν την αναχώρησή τους από το σπίτι.

Τέλος, επισημαίνεται ότι είναι ιδιαίτερα σημαντικό να ενημερώνουν οι γονείς άμεσα τη Δ/νση του Σχολείου για οποιοδήποτε θέμα υγείας των παιδιών τους. Επίσης, να ενημερώνουν για πιθανές μαθησιακές δυσκολίες και να αναφέρουν τυχόν άλλα στοιχεία που κατά την κρίση τους πρέπει να λαμβάνονται υπόψη, ώστε να εξασφαλίζεται η υγεία και η ασφάλεια των παιδιών τους κατά την παραμονή τους στους σχολικούς χώρους. Υπενθυμίζεται ότι οι μαθητές- μαθήτριες της Α΄ Τάξης (και όσοι άλλοι δεν προσκόμισαν ως τώρα) πρέπει να προσκομίσουν το συντομότερο δυνατό το (επισυναπτόμενο για την Α’ Τάξη) Ατομικό Δελτίο Υγείας, υπογεγραμμένο από γιατρό και όπου ζητηθεί, πιστοποιητικό γέννησης (μεταφρασμένο για αλλοδαπούς).

[Γ. Φοίτηση μαθητών](#_top)

Η προσέλευση των μαθητών/τριών στο Σχολείο πρέπει να γίνεται το αργότερο μέχρι τις 8:10. Είναι κατανοητό ότι καθυστερημένη προσέλευση δημιουργεί προβλήματα στη σωστή ενημέρωση των μαθητών και δυσχεραίνει στη συνέχεια τη διδασκαλία. Η είσοδος στην τάξη μετά από καθυστερημένη προσέλευση κατά την 1η ώρα επιτρέπεται μόνο με έγκριση του Δ/ντή του Σχολείου, μετά από τηλεφωνική επικοινωνία του γονέα που θα εξηγεί το λόγο της καθυστέρησης και θα βεβαιώνει ότι γνωρίζει το γεγονός. Συνεχής και αδικαιολόγητη καθυστέρηση προσέλευσης αποτελεί παράπτωμα και ελέγχεται με παιδαγωγικά μέτρα.

Οι γονείς οφείλουν να ενημερώνουν άμεσα και μέχρι τις 8:30 το πρωί το Σχολείο στο τηλέφωνο2682022302, για τυχόν απουσία του παιδιού τους, καθώς και για καθυστερημένη προσέλευση, όπως και για την αποχώρησή τους για ιατρικούς λογούς ή/και για οποιαδήποτε άλλη σοβαρή αποχώρηση.

Το σχολείο, σε καθημερινή βάση και το αργότερο μέχρι τις 09:30πμ. ενημερώνει τους γονείς – με αποστολή myschool - sms για την απουσία του μαθητή/μαθήτριας.

Το ανώτατο όριο των απουσιών για το χαρακτηρισμό της φοίτησης ως επαρκούς στο Γενικό Λύκειο είναι 114 και δεν υπάρχει (από το 2018) η διάκριση σε δικαιολογημένες και αδικαιολόγητες. Για αυτό αποστέλλεται στην αρχή κάθε μήνα από τον υπεύθυνο του τμήματος ενημερωτικό μήνυμα (sms) μέσω της πλατφόρμας του myschool στους μαθητές των οποίων οι απουσίες υπερβαίνουν τις 25, προς ενημέρωση των γονέων/κηδεμόνων τους.

Σημειώνεται ότι οι μαθητές/τριες των οποίων η φοίτηση χαρακτηρίζεται ανεπαρκής είναι υποχρεωμένοι/ες να επαναλάβουν τη φοίτηση τους στην ίδια τάξη.

Αναχώρηση των μαθητών από το Σχολείο πριν τη λήξη των μαθημάτων, χωρίς άδεια από τη Διεύθυνση του Σχολείου, δεν επιτρέπεται, παρά μόνο με την έγκριση ή παρουσία του γονέα που θα αιτιολογήσει επαρκώς την ανάγκη της απουσίας.

Η έξοδος του μαθητή από το σχολικό χώρο ή η παραμονή του εκτός της αίθουσας διδασκαλίας, κατά τη διάρκεια των μαθημάτων, χωρίς άδεια είναι σοβαρό παράπτωμα και ελέγχεται με παιδαγωγικά μέτρα .

Οι μαθητές/τριες οφείλουν να προσέρχονται άμεσα και χωρίς καθυστέρηση στην τάξη τους μετά το τέλος του διαλείμματος. Χωρίς άδεια καθυστερημένη προσέλευση χρεώνει το μαθητή με ωριαία απουσία. Αν το φαινόμενο επαναλαμβάνεται συχνά ο μαθητής ελέγχεται με παιδαγωγικά μέτρα.

Οι γονείς των μαθητών έχουν την ευθύνη για την παρακολούθηση της φοίτησης και της επίδοσης των παιδιών τους είτε με αυτοπρόσωπη παρουσία στο Σχολείο ή και με άλλους τρόπους ενημέρωσης, όπως το τηλέφωνο και το ηλεκτρονικό ταχυδρομείο.

Ενημερωτικά σημειώματα για τη φοίτηση (απουσίες) των μαθητών στέλνονται στους γονείς, με τη χρήση ηλεκτρονικού ταχυδρομείου (email), ηλεκτρονικά τηλεπικοινωνιακά γραπτά μηνύματα (sms) και μόνο σε εξαιρετικές περιπτώσεις με τη χρήση του κλασσικού ταχυδρομείου. Για το λόγο αυτό παρακαλούνται όλοι οι γονείς να συμπληρώσουν τα στοιχεία επικοινωνίας στο αντίστοιχο έντυπο και οπωσδήποτε, αν δεν έχουν email να δημιουργήσουν. Άλλωστε – είναι πολύ πιθανό – οι βαθμολογίες των μαθητών να αποστέλλονται με email.

[Δ. Συμπεριφορά](#_top)

Ο σεβασμός όλων προς τα μέλη της σχολικής κοινότητας (μαθητές, Δ/νση, εκπαιδευτικούς, γονείς και άλλους εργαζόμενους) είναι βασική προϋπόθεση για τη σωστή και αποδοτική λειτουργία του σχολείου. Ιδιαίτερη βαρύτητα δίνεται στη δημιουργία κλίματος συνεργασίας, κατανόησης και αλληλοϋποστήριξης μεταξύ όλων των μελών της Σχολικής Κοινότητας.

Κατά τις ώρες της διδασκαλίας οι μαθητές οφείλουν να συμμετέχουν και να προσπαθούν, να έχουν προετοιμαστεί κατάλληλα και να σέβονται πάντα το δικαίωμα των συμμαθητών τους για μάθηση.

Η θέση των μαθητών στην τάξη ορίζεται από τον υπεύθυνο καθηγητή του τμήματος. Επίσης καλό είναι οι μαθητές να μην ανταλλάσσουν μεταξύ τους μολύβια και τετράδια.

Στα διαλείμματα δεν επιτρέπεται να παραμένουν οι μαθητές στις αίθουσες διδασκαλίας. Όσο ο καιρός το επιτρέπει οι μαθητές θα βρίσκονται στο προαύλιο.

Όλοι οι χώροι του σχολείου, καθώς και τα θρανία, τα καθίσματα κ.λ.π. πρέπει να διατηρούνται καθαρά και να μην προξενούνται φθορές. Το ίδιο ισχύει για τον ηλεκτρονικό εξοπλισμό του Σχολείου και όλα τα εποπτικά μέσα που πρέπει να χρησιμοποιούνται με προσοχή, ώστε να αποφεύγονται φθορές.

Το αθλητικό υλικό του Σχολείου πρέπει να χρησιμοποιείται με προσοχή και πάντοτε με την άδεια και την επίβλεψη του καθηγητή Φυσικής Αγωγής, αφού πρώτα έχει καθαριστεί και απολυμανθεί.

Οι μαθητές ΔΕΝ πρέπει να φέρνουν μαζί τους μπάλες για να παίζουν στα διαλείμματα.

Οι υβριστικές εκφράσεις και συμπεριφορές θα πρέπει να αποφεύγονται κατά την παραμονή στους χώρους του Σχολείου, κατά τη συμμετοχή σε διάφορες εκδηλώσεις, διδακτικές επισκέψεις και εκδρομές, κατά την αναμονή των σχολικών λεωφορείων και κατά τη διάρκεια των μετακινήσεων με αυτά. Σημειώνεται ότι ο μαθητής διατηρεί τη μαθητική του ιδιότητα τόσο εντός όσο και εκτός σχολείου.

Η κάθε είδους επικοινωνία με άτομα εκτός του σχολικού περιβάλλοντος, στην περίμετρο του προαυλίου ή στην είσοδο, δεν επιτρέπεται, για λόγους ασφάλειας.

Δεν επιτρέπεται η παραγγελία και προμήθεια αναψυκτικών, καφέδων και φαγητού από εταιρείες διανομής. Το σχολικό κυλικείο τηρεί όλα τα απαραίτητα υγειονομικά μέτρα προστασίας, ώστε οι μαθητές να προμηθεύονται όλα τα απαραίτητα για το κολατσιό τους.

Το κάπνισμα δεν επιτρέπεται στους χώρους του Σχολείου και συνιστά πράξη που ελέγχεται με παιδαγωγικά μέτρα. Απαγορεύονται, επίσης, τα παιχνίδια με τη χρήση τράπουλας με ή χωρίς χρηματικό ή άλλο έπαθλο.

Τέλος, κάθε ζήτημα που σχετίζεται ή επηρεάζει τη σχολική ζωή και απασχολεί τους μαθητές/τριες ή τους γονείς, καλό είναι να γνωστοποιείται στη Δ/νση του Σχολείου, ώστε μαζί με το Σύλλογο των Διδασκόντων να προβαίνουν στις απαραίτητες ενέργειες.

Το σύγχρονο σχολείο πρέπει να είναι υποστηρικτικό, δημιουργικό και δημοκρατικό, να διαπνέεται από τις αρχές της συνεργασίας, του αλληλοσεβασμού, της ισότητας, της αλληλεγγύης, της δικαιοσύνης και της αποδοχής της διαφορετικότητας. Ένα σχολείο που η αρμονική συνύπαρξη όλων των μελών της εκπαιδευτικής κοινότητας θα είναι η πρωταρχική του επιδίωξη.

Η έκταση  του φαινόμενου της ενδοσχολικής βίας και οι σοβαρές επιπτώσεις του στη σωματική και ψυχική υγεία των παιδιών καθιστούν επιτακτική την ανάγκη της άμεσης αναγνώρισης του προβλήματος ως ιδιαίτερα σοβαρού και της λήψης μέτρων για την πρόληψη και την αποτελεσματική  αντιμετώπισή του. To σχολείο, που πρέπει να κοινωνικοποιεί και να ενσωματώνει τους μαθητές,  μπορεί να γίνει ένα πεδίο διαλόγου και διαχείρισης της βίας, αρκεί να  βασίζεται στη δόμηση καλών σχέσεων οικογενειακού κοινωνικού και σχολικού περιβάλλοντος.

Ένας μεγάλος αριθμός δράσεων, που θα υλοποιηθούν στη διάρκεια του σχολικού έτους, σχετίζεται με τα θέματα βίας και κακοποίησης των παιδιών. Επίσης, προγραμματίζονται εκπαιδευτικές παρεμβάσεις ευαισθητοποίησης της μαθητικής κοινότητας σε συνεργασία με εξειδικευμένους φορείς και επιμόρφωση εκπαιδευτικών με σεμινάρια θεωρητικού και βιωματικού περιεχομένου, καθώς οι εκπ/κοί θα πρέπει να έχουν τη σωστή ενημέρωση για να παρεμβαίνουν και να διαχειρίζονται τέτοιες καταστάσεις αποτελεσματικά, ώστε να μη δημιουργούνται περαιτέρω προβλήματα ( π.χ. ο στιγματισμός κάποιου παιδιού ή η άδικη επίρριψη  ευθυνών).

[Ε. Κινητά τηλέφωνα – χρήση ηλεκτρονικών συσκευών στο σχολείο](#_top)

Η κατοχή και χρήση των κινητών τηλεφώνων σε όλους τους χώρους του σχολείου (και στο προαύλιο) απαγορεύεται με βάση έγγραφη οδηγία του Υπουργείου Παιδείας (Α.Π.: Φ25/103373/Δ1/22-06-2018). Συγκεκριμένα αναγράφεται:

α) οι μαθητές δεν επιτρέπεται να έχουν στην κατοχή τους κινητά τηλέφωνα εντός του σχολικού χώρου,

β) οι μαθητές δεν επιτρέπεται να έχουν στην κατοχή τους εκτός από τα κινητά τηλέφωνα και οποιαδήποτε άλλη ηλεκτρονική συσκευή ή παιχνίδι που διαθέτει σύστημα επεξεργασίας εικόνας και ήχου εντός του σχολικού χώρου. Ο ανάλογος εξοπλισμός που τους διαθέτει το σχολείο στο οποίο φοιτούν, χρησιμοποιείται κατά τη διάρκεια της διδακτικής πράξης και της εκπαιδευτικής διαδικασίας γενικότερα και μόνο υπό την εποπτεία/επίβλεψη του εκπαιδευτικού,

γ) στην περίπτωση που γίνει αντιληπτό μαθητής να έχει στην κατοχή του κινητό, ο μαθητής αποβάλλεται από το σχολείο για μία ημέρα και

δ) η χρήση ηλεκτρονικής συσκευής μετάδοσης εικόνας και ήχου (Η/Υ, tablet ή κινητό τηλέφωνο) επιτρέπεται μόνο στον διδάσκοντα εκπαιδευτικό για την υποστήριξη του μαθήματός του και την εξ αποστάσεως σύγχρονη διδασκαλία.

[Ζ. Εκδρομές – Περίπατοι](#_top)

Πραγματοποιούνται εκδρομές, εκπαιδευτικές επισκέψεις και σχολικά πρωταθλήματα, καθώς και διδακτικές επισκέψεις και περίπατοι, όπως ορίζουν οι υπουργικές αποφάσεις του ΥΠΑΙΘΑ. Υλοποιείται πρόγραμμα Erasmus+ με τίτλο « Climate Action starts from Local Level» και δύο ευρωπαϊκά προγράμματα e-Twinning. Επίσης, το Σχολείο θα υλοποιήσει πολιτιστικά και περιβαλλοντικά προγράμματα , όταν ανακοινωθεί η θεματολογία τους.

[Η. Ενημέρωση γονέων – συνεργασία με τους Καθηγητές](#_top)

Η ενημέρωση των γονέων από τους διδάσκοντες καθηγητές και η συνεργασία μαζί τους είναι απαραίτητη για την πρόοδο των μαθητών. Οι γονείς μπορούν να προσέρχονται κάθε Τετάρτη, προκειμένου να ενημερωθούν για την πρόοδο των παιδιών τους. Κατόπιν τηλεφωνικής επικοινωνίας μπορούν, αν την ορισμένη ημέρα επικοινωνίας κωλύονται, να συναντηθούν με τους εκπαιδευτικούς την ημέρα που θα συναποφασιστεί και από τις δύο πλευρές.

Για ζητήματα που αφορούν την καθημερινή λειτουργία του Σχολείου, αν παρίσταται ανάγκη, οι γονείς ενημερώνονται τηλεφωνικά ή με μηνύματα.

Για θέματα λειτουργίας του σχολείου οι γονείς μπορούν να ενημερώνονται και από το δικτυακό τόπο του σχολείου ([http://1lyk-prevez.pre.sch.gr](http://1lyk-prevez.pre.sch.gr/)).

[Ζ. Σύλλογος Γονέων και Κηδεμόνων](#_top)

Η συμβολή του Συλλόγου Γονέων στην εύρυθμη λειτουργία του σχολείου είναι σημαντική. Γι’ αυτό οι γονείς καλούνται να πλαισιώνουν τον Σύλλογο και να συμβάλλουν προσωπικά με τη συμμετοχή τους σ’ αυτόν.

Πρέβεζα 10/10/2023

 Ο Διευθυντής

 Ντέντες Ηλίας

 Ηλεκτρονικός ΠΕ84

 Οικονομολόγος ΠΕ80

|  |
| --- |
| Εγκρίνεται |
| Η Σύμβουλος Εκπαίδευσης Παιδαγωγικής Ευθύνης | Η Διευθύντρια Δευτεροβάθμιας Εκπαίδευσης Πρέβεζας |
| Ημερομηνία: ………………………………….. | Ημερομηνία: ………………………………………… |